Vizsgálatot indít az UEFA a szlovákok ellen
A pozsonyi szlovák-angol Eb-selejtezőn történt rasszista megnyilvánulások és más incidensek miatt vizsgálatot indít az Európai Labdarúgó Szövetség. Az UEFA egyébként komoly szankciókat alkalmazott a múlt héten klubcsapatok ellen, és bírságolt.
A hazai szurkolók gyűlölködő bekiabálásokkal és majomhuhogással sértegették az angolok két színesbőrű játékosát, Emile Heskey-t és Ashley Cole-t. A szlovákok vezető gólja után a vendégdrukkerek megpróbáltak átmászni a hazai nézőkhöz, székekkel és különféle tárgyakkal dobálták meg őket. A rohamrendőrség ekkor bevonult az angolok szektorába. (A '92-es Slovan-Fradi meccsre emlékeztetett a beavatkozás.)Előzményként szombat hajnalban egy sörözőben két angol szurkoló sérült meg egy lövöldözés során. Az Eb-selejtezőt a vendégek nyerték 2-1-re.

Az UEFA a múlt héten fogadott el egy tíz pontból álló tervet a stadionokban terjedő idegengyűlölet visszaszorítására.

Erre azért is volt különösen szükség, mert a Bajnokok Ligája második fordulójában az Arsenal francia csatárát, Thierry Henry-t Eindhovenben érte inzultus, aki később azzal is fenyegetőzött, hogy levonul a pályáról. A történet érdekessége, hogy a hivatalos jelentésben nem szerepelt az eset, ám ennek ellenére 30 ezer svájci frankra büntették a hollandokat.

Még ugyanebben a fordulóban a Bruges szurkolói is megjegyzéseket tettek a Lokomotiv Moszkva nigériai csatárára, és a rendező klubot 22 ezer svájci frankra büntette az UEFA.

Az UEFA-kupában sem volt jobb a helyzet, hiszen a jugoszláv Szartidot - az Ipswich ellenébe kiestek - ugyancsak 25 ezer frankra bírságolták meg a mutogatás, és a huhogás miatt. A CSZKA Szófia esetében eddig még nem született ítélet, a bolgár szurkolók a Blackburn Rovers ellen tanúsítottak rasszista magatartást.
Sport Futball